Dekolonisasi merujuk kepada kemerdekaan sesebuah negara daripada jajahan kuasa luar. Proses dekolonisasi pada kebiasaannya berlaku melalui dua cara iaitu secara rundingan, peperangan menentang penjajah, ataupun kedua-duanya sekali. Negara kita telah banyak berusaha untuk menjayakan proses dekolonisasi khususnya daripada golongan agamawan serta golongan tempatan. Antara sebab berlakunya penentangan terhadap penjajahan oleh golongan tempatan ialah kerana telah banyak hasil bumi tempatan yang dirampas oleh penjajah, penduduk tempatan mahu kuasa serta pangkat dimiliki oleh penduduk tempatan dan penduduk tempatan menginginkan keadilan.

Antara proses yang telah dilakukan oleh para pejuang negara kita selepas mencapai kemerdekaan ialah memastikan kuasa autonomi dikembalikan kepada penduduk tempatan serta membebaskan negara daripada pengaruh penjajah dalam konteks kuasa, pemikiran dan ekonomi. Negara kita telah menasionalisasikan syarikat-syarikat besar yang berada dalam negara kita. Para pejuang juga telah menyesuaikan undang-undang yang telah sedia ada agar sesuai dengan penduduk tempatan. Sempadan dan wilayah juga telah ditetapkan bagi menghindarkan kekacauan selepas dimerdekakan. Ekonomi serta sumber bumi tempatan juga telah dibebaskan daripada pengaruh penjajah di mana kita tidak lagi bergantung secara penuh kepada syarikat penjajah.

Selain itu, dekolonisasi juga boleh dilihat dari segi pemikiran. Dekolonisasi pemikiran merujuk kepada pembebasan diri daripada penjajahan epistimologi mahupun penjajahan cara berfikir. Antara contoh kolonisasi pemikiran yang boleh kita nilai adalah dari segi penguasaan bahasa. Sebagai contoh, penggunaan Bahasa Inggeris pada masa kini merupakan sesuatu yang penting untuk dikuasai dengan baik. Hal ini kerana penggunaan bahasa tersebut adalah secara meluas di seluruh dunia sebagai bahasa internasional. Akan tetapi, penguasaan bahasa tersebut perlulah dikawal serta berpatutan kerana ia mampu mengubah cara berfikir seseorang individu dari segi budaya serta jati diri.

Oleh sebab itu, dekolonisasi pemikiran adalah penting bagi setiap individu untuk membebaskan diri daripada dijajah secara mentaliti. Antara cara yang dapat dilakukan bagi melaksanakan proses dekolonisasi pemikiran ialah dengan cara memartabatkan bahasa tempatan. Penguasaan bahasa tempatan akan mengembalikan budaya serta jati diri sebagai seorang rakyat di dalam sesebuah negara. Selain itu, ilmu pengetahuan serta kepentingan proses dekolonisasi ini perlu didedahkan kepada rakyat tempatan agar mereka cakna akan proses penjajahan yang masih berlaku di dalam negara bukan dari segi fizikal tetapi dari segi pemikiran.

Justeru itu, amatlah penting bagi setiap individu bersatu untuk melaksanakan proses dekolonisasi ini bagi menghindarkan diri serta negara daripada terus dijajah dari segi fizikal mahupun mental.